Peter Skaarup (DD), 2023-04-27:
Tak for det.
Med beslutningsforslaget vil forslagsstillerne afskaffe muligheden for at søge spontant asyl i Danmark.
I Danmarksdemokraterne er vi jo faktisk meget enige i ambitionen om, at vi skal have færre spontane asylansøgere i Danmark, og vi synes, det er enormt vigtigt, at asyltilstrømningen i det hele taget er på et så forholdsvis lavt niveau som overhovedet muligt.
Vi er jo et lille land, og vi har begrænsede muligheder for at huse så mange flygtninge, som der historisk set er kommet til Danmark, og som helt sikkert også vil banke på vores dør i de kommende år, fordi vi har den store migrantkrise, som vi har.
Vi har jo tidligere set tilfælde af, at en øget tilstrømning af flygtninge og indvandrere har udfordret sammenhængskraften i vores land, og vi kan næsten med sikkerhed forudsige, at det også vil blive tilfældet i fremtiden, hvis vi ikke er på vagt fra dansk side.
Vi i Danmarksdemokraterne mener grundlæggende, at vi skal arbejde på at lave de internationale konventioner om, men vi anerkender også, at der er nogen internationale spilleregler.
Om man kan lide dem eller ej, så sikrer de, at man i dag kan søge asyl, når man har brug for beskyttelse, og det gælder også flygtninge, der søger om asyl i Danmark.
Heldigvis er der jo andre måder, hvorpå man kan sikre, at asyltilstrømningen kan holdes nede.
Vi tror på, at vi fortsat kan have et godt samarbejde i Folketinget om det her, og at der vil være opbakning til nogle af de idéer, vi har, til, hvordan man håndterer den situation.
Noget af det, som vi lægger meget vægt på, er at sænke ydelserne for på den måde at sikre, at Danmark ikke bliver en attraktiv asyldestination.
Det er klart, at hvis vi ikke har lavere ydelser end vores nabolande, er det nok ikke Danmark, man søger til i så stort omfang, som man ellers ville gøre.
Vi skal også styrke indsatsen i nærområderne, da vi derved kan hjælpe flere flygtninge i verden og også gøre det på en bedre måde, samtidig med at vi får færre spontane asylansøgere til Danmark.
Vi skal også oprette det her modtagecenter i Rwanda eller et andet sted i Afrika.
Vi skulle sådan set også gerne kunne gøre det andre steder i verden, hvis det er muligt, sådan at vi kan sikre, at flygtninge og migranter får deres asylbehandling på det afrikanske kontinent, eller hvor de opholder sig.
Jeg synes egentlig, hr. Mads Fuglede beskrev meget godt, hvordan man i dag belønner dem, der via menneskesmuglere kommer til Danmark og kan foretage spontan asylansøgning – nogle af dem får så også asyl – i forhold til de mange, der ikke får hjælp og ikke får det ophold, som andre, der tilfældigvis har fået hjælp af en menneskesmugler til at komme til Danmark, gør.
Så skal vi også mindske incitamentet til at tage turen over Middelhavet, og det er også derfor, vi bakker op om et sådant center i Rwanda, eller hvor det ellers kunne være.
For det vil føre til, at færre kommer til Danmark, at de ved, at de skal tilbage til Rwanda eller det kontinent, de kommer fra.
For lige at opsummere vil jeg sige, at vi grundlæggende bakker op om intentionen i det her forslag, fordi vi ligesom forslagsstillerne ønsker færre spontane asylansøgere til Danmark.
Jeg er overbevist om, at vi og forslagsstillerne og også gerne andre i Folketinget kan samarbejde om nogle af de ting, som jeg har nævnt her, så vi opnår målet om at få færre asylansøgere til Danmark, at give hjælp til flygtninge, der er i nød, men gøre det i nærområdet, og at vi i det hele taget holder asyltilstrømningen på et lavt niveau, samtidig med at vi opfører os ordentligt som det land, vi er.